તાજા જન્મેલા બાળકનાં બોખા મુખના કિનારેથી જ્યારે જરાક અમથું સ્મિત રેલાય ત્યારે પરીઓના દેશમાં સ્મિતની છોળો ઉડતી હોય છે એવું કહેવાય છે. કદાચ આદમ અને ઈવ વચ્ચે પણ સેતુ સધાવાની શરૂઆત સ્મિતની આપ લે થી જ થઈ હશે. નહિં તો ત્યારે ક્યાં હજુ કોઈ બોલી કે લિપી આકૃત પામી હતી! ડોક્ટર પાસે બીમારીની ફરિયાદ લઈને જઈએ ત્યારે એ પ્રિસક્રીપ્શન સાથે સ્મિતનાં ય ડોઝ આપે તો અડધી બીમારીતો એમજ છૂમંતર થઈ જાય. લાંબા અંતરનાં પ્રવાસોમાં સાવ જ અજાણ્યા સહપ્રવાસીઓ વચ્ચે સ્મિતની આપલે થી શરૂ થયેલ પરિચય, સાથે ભાતું ખાવાથી લઈને સુખ દુઃખની અંગત લાગણીઓ વહેંચવા સુધી પહોંચે છે. આજના ફેસબુકિયા અને વોટ્સેપિયા જમાનામાં સિન્થેટીક સ્મિત એટલે કે ‘સ્માઈલી’ કે ‘ઈમોજી’ની જબરી બોલબાલા છે. મેસેજનાં રીપ્લાયમાં એક સ્માઈલી મોકલી દઈએ એટલે પત્યું. વાંચ્યુ ન વાંચ્યુ કોઈ પરવાહ નહિ સામેવાળાને ક્યાં ખબર પડવાની છે? આ સિન્થેટીક સ્માઈલનો ભેટો મોલ્ઝમાં, રેસ્ટોરંટ્સમાં, વિમાન પ્રવાસોમાં બધે જ થઈ જતો હોય છે! આવી જગ્યાઓએ ઉભેલા પરિચારકો દરેક આવતી જતી વ્યક્તિને સ-સ્મિત શુભદિનની શુભકામના આપતા રહે છે. એ એમનાં કામનો એક ભાગ છે. ક્યારેક વિચાર આવે કે આખો વખત આવા સિન્થેટીક સ્માઈલ કરી કરીને એમનાં ગાલ નહિ દુખી જતા હોય? દિવસભરમાં કેટલા લોકો એમને પ્રતિસાદ આપતા હશે? સામે સ્મિત આપતાં હશે? એવા કોકને સામે એક હુંફાળુ સ્મિત આપીને એમના સ્મિતને છોભીલું પડતું રોકી લેજો અને એ પળે તમારા પોતાનાં હ્રદયમાં ઉત્પન્ન થતાં સંવેદનો માણજો. એક આડવાત- સરકારી ઓફીસોમાં એનો સદંતર દુકાળ જોવા મળતો હોય છે.